|  |
| --- |
| Mødedato: 18. juni 2024, kl. 10-12  Mødested: 1448-211  Mødeemne: Møde i SNUK-båndet  Deltagere: Eva Kvistgaard Arent, Annike Vestergaard Martínez, Morten Bruun Hansen, Lisbeth Sonne Christensen, Mariann Holmslykke, Bente Mattsson, Mette Buhl og Astrid Gad Knudsen  Gæster: Jeppe Nordskov Stokholm, pkt. 2, Kasper Lie pkt. 2 og 3, Mia Lee Larsen, pkt. 3, Lise Ask Andersen, pkt. 3 og Julie Goodall, hele mødet. |

# Godkendelse af dagsorden, 10.00-10.05

# Evaluering af båndets virke og drøftelse af LGU-kontaktperson-rollen, 10.05-10.25

*Oversigt over F24 vedlagt*

*Båndet drøfter båndets funktion, eventuelle tilpasninger i understøttelsen, fokusområder mv.*

*LGU-kontaktpersonen, Jeppe deltager som gæst på punktet, og fremlægger overvejelser om egen deltagelseskadence og informationskanaler.*

*Båndmedlemmerne forbereder sig på at give input til ønsker til ændringer ift. LGU-kontaktperson-rollen*

Båndet og Jeppe drøftede, hvordan der kan etableres en tættere forbindelse mellem bånd og LGU-kontaktperson fremover. Dette ud fra de kommende opgaver omkring reformen, nyt SIS, og med den seneste ændring i ophæng ift. EVU-netværket.

Herudover blev det afstemt, at der fortsat skal være fokus på at sikre, at opgaver fra LGU lander rigtigt i båndet. Ligeledes bør der være fokus på, at Jeppe får til opgave at oversætte LGU-emner til bånd-kontekst, så overleveringerne ikke bliver ”fakultetsprægede”.

Det blev aftalt, at der altid ifm. udarbejdelse af dagsorden overvejes, om Jeppes deltagelse er relevant.

Der blev efterspurgt mere dialog med arbejdsgrupperne nedsat i regi af SNUK-båndet. Det bliver bemærket, at vi som bånd skal være opmærksomme på at få stille klare opgaver mv. På den baggrund blev det aftalt, at kommissorierne for de enkelte arbejdsgrupper genbesøges og at der sikres en fast årlig afrapportering fra arbejdsgrupperne.

# Fortsættelse af punkter fra styrelsesafgørelser mm. og netværksmøder, 10.25-11.00

*Mette giver en videre status på diverse styrelsesudmeldinger, sager, netværkserfaringer mm. Der henvises til bilaget fra mødet den 21. maj 2024.*

Båndet drøftede de resterende punkter fra notatet, som blev skubbet fra sidste møde i SNUK-båndet.

Båndet drøftede herunder rækkevidden af afgørelsen, hvori styrelsen fastslår, at universitetet ikke må lave en administrativ fastsættelse af den studerendes studieevne, men at det er en læge, der skal fastsætte dette. Hvis den ønskede dokumentation af den fastsatte studieevne ikke fremsendes, må universitetet dog godt selv fastsætte den studerendes studieevne administrativt.

Båndet vendte kort afgørelsen, hvori styrelsen fastslår, at en fuldtidssygemeldt studerende ikke kan være aktiv studerende samtidig, hvorfor der skal ske udsættelse af den maksimale studietid. Alle båndmedlemmer oplyste, at de har ændret deres praksis i overensstemmelse med afgørelsen.

Det blev i båndet drøftet, om man er gået i gang med at udarbejde en tekst, der skal indsættes i de afgørelser med afslag, der resulterer i en udmeldelse. Nogle båndmedlemmer oplyser, at de venter på, at der bliver udarbejdet en fælles tekst til afgørelserne, mens andre oplyser, at de selv har igangsat arbejdet med at udarbejde teksten. Mette fremsender et eksempel på en tekst fra KU, så snart den foreligger.

Båndet drøftede sidste afgørelse i notatet, der fastsætter at der ikke er hjemmel til at kræve at 60 ECTS bestået for tilmelding til tilvalg. Det aftales i den forbindelse, at Mette undersøger, hvor mange ECTS de studerende, der får afslag på optagelse på et tilvalg har bestået, samt hvad praksis er på de andre universiteter.

# Status på arbejdet med fælles praksis ift. eksamenshus-projektet, 11.00-11.10

*Morten giver en status på indstillingen til styregruppen vedr. arbejdet med fælles praksis ift. enelokaler og afskærmning ift. eksamenshus-projektet.*

Morten gav en status på arbejdet med indstillingen, som skal videre til styregruppen, herunder at der nu er en afklaring af de påpegede udfordringer omkring hævesænkeborde, praktisk assistent og sekretær.

# Projekt “Adgangskrav og udvælgelseskriterier”, 11.10-11.25

*Afledt af vores udeståender ift. Styrelsens bemærkninger til udvælgelseskriterier, præsenterer Astrid det forestående projekt omhandlende adgangskrav og udvælgelseskriterier.*

Astrid gav en status på vinterens arbejde med at rette adgangskrav og udvælgelseskriterier på kandidatuddannelser og fortalte om det forestående projekt ”adgangskrav og udvælgelseskriterier”. Projektet består af fire hurtigarbejdende arbejdsgrupper, som får hver deres opgave og som skal besættes af relevante medarbejdere. Båndet fik til opgave at besætte tre af grupperne med repræsentanter fra SNUK. Båndet drøftede herunder, om det er relevant at have SNUK repræsenteret i alle tre grupper, og om det skal være medarbejdere eller ledere. Der er en meget kort tidsfrist for arbejdet, da fristen for offentliggørelse af arbejdet er 1. november. Båndet overvejede i den forbindelse, om arbejdet i grupperne kan laves i et sprint henset til den meget korte tidsfrist, lidt som man gjorde i forbindelse med SIS-arbejdet.

Astrid gav ligeledes en kort status på styrelsens tilbagemelding på de indsendte forslag på udvælgelseskriterier, og hvor det stiller os i forhold til videre arbejde med at udvikle nye modeller for udvælgelseskriterier.

Båndet pointerede, at det er vigtigt, at de forskellige modeller både afspejler hensynet til de studerende, men også hensynet til fagmiljøerne.

Båndet havde et ønske om, at der laves en sagsfremstilling med en fælles ordlyd, når projektet skal videreformidles ud til fagmiljøerne. Astrid eftersender en sådan til båndmedlemmerne.

# Orientering om EVU-båndets fremtid, 11.25-11.30

*Astrid og Mette giver en kort orientering om LGU’s beslutningen om, at EVU-båndet nu er overgået fra at være et bånd til at være et netværk under SNUK i stedet.*

Astrid og Mette orienterede om, at EVU-båndet fremadrettet bliver underlagt SNUK-båndet som et netværk, og at der pt. arbejdes på et udkast til et kommissorium, som båndet skal kvalificere og godkende.

# Nyt fra LGU, 11.30-11.35

Mette orienterede om, at LGU har godkendt notatet om faktisk forvaltning, som Uddannelsesjura med input fra fakulteterne har udarbejdet, og at det bliver lagt på sagsbehandlingsportalen bag login. Mette vil sende en orientering, når det er sket.

Mette og Julie orienterede om, at LGU har haft den tilrettet proces for klagesagsbehandling til behandling, i forhold til at komme med input og efterretninger. Mette orienterede i den forbindelse om, at båndet vil blive inddraget, når pilotprojektet med Optagelsessager er afsluttet.

# Nyt fra Kvalitet, Legalitet og Optagelse, 11.35-11.45

Mette og Astrid orienterede kort om, der nu er fastsat en dato for den første workshop omkring prøvekataloget. Denne første workshop kommer til at henvende sig til CED. Der planlægges stadig workshops for administrationen i øvrigt.

Mette orienterede om, at der nu er en regelsamling rettet mod de studerende på trapperne. Indtil nu er de studerende blevet henvist til medarbejdersiden, når de har skullet finde de interne regler på AU, men fremadrettet vil de kunne finde disse på studerende.au.dk.

# Nyt fra fakulteterne, 11.45-11.50

# Eventuelt, 11.50-12.00